 NA RICHARD MUNGUTI ZOEZI la watahiniwa wa Mtihani wa Kitaifa Darasa la Nane (KCPE) 2023 kujiunga na Kidato cha Kwanza mwaka ujao, 2024 huenda likatatizika kufuatia kesi iliyowasilishwa mahakamani na shule moja nchini ikitaka kusimamishwa kwa shughuli hiyo. Kupitia wakili wake, Danstan Omari, Kitengela International School, Kajiado imefika katika Mahakama Kuu ikitaka uteuzi wa wanafunzi kujiunga na Kidato cha Kwanza usimamishwe ikilalamikia dosari kwenye matokeo ya KCPE yaliyotolewa Alhamisi, Novemba 23, 2023 na Waziri wa Elimu, Ezekiel Machogu. Shule hiyo pamoja na Green Hill, Kisii, wazazi wanateta kuhusu usahihi wa matokeo waliyopokea. Aidha, wanadai Baraza la Kitaifa la Mitihani (KNEC) lilivuruga matokeo ya KCPE 2023 ya watoto wao, kwa mujibu wa malalamishi yaliyoibuliwa kortini Jumatatu, Novemba 27, 2023 na Wakili Omari. “Wazazi wa wanafunzi hawa hawajaridhishwa na jinsi KNEC ilisahihisha mtihani wa KCPE,” Bw Omari akasema katika kesi aliyowasilisha chini ya sheria za dharura. Wazazi hao wanasema matokeo ya watoto hayalingani na jinsi walikuwa wakipita mitihani mingine. Kupitia kwa Bw Omari, wazazi hao wameomba Mahakama Kuu kuingilia kati na kusitisha zoezi la kuteua wanafunzi watakaojiunga na Kidato cha Kwanza hadi pale uamuzi utakapotolewa ikiwa KNEC itasahihisha mitihani ya watoto wao. Katika kesi hiyo, wazazi hao wamelalamikia maisha ya watoto wao kuathirika pakubwa na “wengi wao wamekumbwa na msongo wa mawazo.” KNEC, hata hivyo, imekiri kuwepo kwa dosari katika baadhi ya matokeo. “Tukiangalia matokeo ya wanafunzi hawa kuanzia darasa la tano hadi la nane na matokeo yaliyotangazwa na Waziri wa Elimu Ezekiel Machogu wiki iliyopita hayalingani hata,” Bw Omari alisema. Katika kesi hiyo, wazazi wamemshtaki Mwanasheria Mkuu Justin Muturi, Waziri wa Elimu, Ezekiel Machogu, mwenzake wa Leba, Florence Bore, Mkurugenzi wa Masuala ya Watoto, Tume ya Kuajiri Walimu (TSC), Tume ya Kitaifa ya Kutetea Haki (KHREC), Mkurugenzi wa Mashtaka ya Umma (DPP) na Mkurugenzi wa Idara ya Uchunguzi wa Jinai (DCI). Wazazi hao wameomba Mahakama Kuu iamuru KNEC ichunguzwe, wakidai kwamba ufisadi umekita mizizi katika baraza hilo. “Ni wazi dosari kuu ilikumba usahihishaji wa mitihani na kuathiri watoto wa shule hizi za Kitengela International na Green Hills,” wazazi hao wameelezea mahakama. Wamesema muda wa siku 90 ambao KNEC imetoa kwa wanafunzi ambao hawakuridhika na usahihishaji wa matokeo yao, ni mwingi ikitiliwa maanani kuwa itatoa suluhu baada ya wanafunzi wengine kujiunga na Kidato cha Kwanza. Wazazi na wanafunzi hao wameomba mahakama iamuru KNEC isahihishe mitihani upesi jinsi kura za urais nchini huhesabiwa na kurudiwa endapo kuna dosari. Wazazi hao wameomba afisi za KNEC zizingirwe na polisi na kutangazwa eneo la uhalifu. 